**EUSKAL AUTONOMIA ERKIDEGOKO ASEGURU ETA BERRASEGURU BANATZAILEEN ADMINISTRAZIO ERREGISTROA ETA HAIEN JARDUERAREN ADMINISTRAZIO KONTROLA ARAUTZEN DITUEN DEKRETU-PROIEKTUAREN AURRETIKO KONTSULTA.**

Gobernu Kontseiluaren 2017ko abenduaren 12ko Erabakiaren bidez onartu ziren xedapen orokorrak egiteko prozedura aplikatzeari buruzko jarraibideak. Jarraibide horietan, besteak beste, Administrazio Publikoen Administrazio Prozedura Erkidearen urriaren 1eko 39/2015 Legearen 133. artikuluan xedatutakoa betetzeko modua jasotzen da, arau-testu juridikoen proposamenak idatzi aurretik kontsulta publikoa egiteari dagokionez. Hala, lehenengo akordioaren 4. atalak honako hau xedatzen du:

*"4. – Xedapen orokorraren izapidetzea sustatzen duen zuzendaritza-zentro edo -organoak, aurretiazko kontsultaren izapidea betetzeko, iragarkia jarri ahal izango du Euskal Autonomia Erkidegoko Administrazio Publikoaren egoitza elektronikoko iragarki-taulan, zeina izapidetzerako eta informazioa lortzeko gune segurua baita. Horrela, herritarrei gonbidapena egingo zaie iragarriko den informazioari buruzko iritzia eman dezaten, alderdi hauekin lotuta: arau hori onestearen premia eta egokitasuna, arauaren helburuak, ekimen horrekin konpondu nahi diren arazoak eta izan litezkeen bestelako aukera erregulatzaile eta ez-erregulatzaileak. Informazio bera Legegunean erakutsiko da, administrazio-espedienteak argitaratzeko eremua den aldetik, gardentasunari buruzko legeriatik datozen publizitate aktiboaren betebeharrak betetzeko. Informazio horri, geroago, jasotako ekarpenak gehitu beharko zaizkio, banaka edo taldeka. Aurretiazko kontsultaren izapidea ireki dela jakinarazteko bi argitalpenak modu automatizatuan egin ahal izango dira izapidetze elektronikorako Tramitagune tresnaren bidez, eta, horrela, bi eremuetan argitaratutako informazioaren koherentzia bermatuko da. Halaber, aurretiazko kontsultaren izapide honetan argitaratutako informazioa gobernu irekiaren plataformara Irekia eramango da, eta, hor, herritarrek Administrazioaren jardueren berri izan ahalko dute, eta euren iritziak eman ahal izango dituzte, modu erraz, ireki eta informalean. Horrez gain, argitaratutako jarduerei buruzko eztabaidak ere sortu ahal izango dira. Irekia plataformatik, egoitza elektronikoan argitaratutako iragarkira jotzeko aukera egongo da, eta, horri esker, modu formalean alegazioak aurkeztu ahal izango dira xedapen orokorra egiteko prozeduran. Horrela, informazioaren noranzko biko konexioa bermatuko da sarbide elektronikoko gune ezberdinen artean”.*

Euskal Autonomia Erkidegoko Autonomia Estatutuak, abenduaren 18ko 3/1979 Lege Organikoaren bidez onartuak, 11.2.a) artikuluan ezartzen du Euskal Autonomia Erkidegoaren eskumenekoa dela kredituaren, bankaren eta aseguruen antolamenduaren arloko oinarriak bere lurraldean lege bidez garatzea eta betearaztea, oinarriok adierazten duten moduan.

Euskal Autonomia Erkidegoaren esparruan, eskumen horiek Ekonomia eta Ogasun Sailari dagozkio, Lehendakariaren irailaren 6ko 18/2020 Dekretuaren bidez (Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena).

Arlo horretan, Ekonomia eta Ogasun Sailak **Euskal Autonomia Erkidegoko Aseguru eta Berraseguru Banatzaileen Administrazio Erregistroa arautzeko dekretu-proiektua egiten hasteko asmoa du, bertan inskribatutako pertsona eta erakunde banatzaileen jardueraren gainean Euskal Autonomia Erkidegoko Administrazioak gauzatzen duen gainbegiratze-araubidea barne hartzen duena.**

Aipatutako jarraibideekin bat etorriz eta 133. artikuluaren 1. paragrafoan aurreikusitakoarekin bat etorriz, dekretu-proiektua idatzi aurretik arauak egiteko prozeduran parte hartzea errazteko, 10 egun balioduneko kontsulta publikorako epea irekitzen da, Euskal Autonomia Erkidegoko Administrazio Publikoaren egoitza elektronikoaren iragarki-taulan argitaratu eta hurrengo egunetik aurrera zenbatzen hasita, etorkizuneko arauak uki ditzakeen herritarrek, erakundeek eta elkarteek beren iritzia eman dezaten honako gai hauen inguruan: araua onartzeko beharra eta aukera, arauaren helburuak, konpondu nahi diren arazoak eta bestelako aukera erregulatzaile eta ez-erregulatzaileak.

1. Araua onartzeko beharra eta aukera:

Proiektatutako arauaren xedea da **aseguruen banaketaren arloko Estatuko oinarrizko araudia administrazio honen antolamendu-berezitasunetara egokitzea**, eta Xedapen Orokorrak Egiteko Prozeduraren abenduaren 22ko 8/2003 Legeak eta Administrazio Publikoen Administrazio Prozedura Erkidearen urriaren 1eko 39/2015 Legearen VI. tituluak ezarritakoaren arabera izapidetu behar da.

Oinarrizko legeria hori **premiazko neurriei buruzko 3/2020 Errege Lege Dekretuak** osatzen du. Horren bidez, **Europar Batasuneko zenbait zuzentarau** txertatzen dira honako esparruetan: hainbat sektoretako kontratazio publikoan, aseguru pribatuan, pentsio-plan eta -funtsetan, zerga-esparruan eta zerga-auzietan.

Aseguru pribatuen bitartekaritzari dagokionez, lege horrek nabarmen aldatzen ditu aurreko oinarrizko araudian (uztailaren 17ko 26/2006 Legea) jasotako alderdiak eta printzipioak, eta araudi horretan jaso gabeko alderdi berriak sartzen ditu:

Intentsitate handiagoz arautzen ditu aseguru eta berraseguru pribatuak banatzeko jardueran sartzeko eta jarduteko betekizunak, aseguru osagarrien bitartekariaren figura berariaz jasotzen du, egokitutako diruzko zehapenen araubidea indartzen du eta 2016/97 Zuzentarauak ezarritako esparru orokorrarekin bat egiten du, eta horrek guztiak Euskal Autonomia Erkidegoko Administrazioak gauzatzen duen egungo gainbegiratze-araubideari eragiten dio. Era berean, aurreikusten du antolamendu- eta gainbegiratze-eskumenak beren gain hartu dituzten autonomia-erkidegoek **aseguru- eta berraseguru-banatzaileen administrazio-erregistroa** eramango dutela, eta erregistro horretan inskribatu beharko direla, jarduerak hasi aurretik, aseguru-bitartekariak, aseguru-bitartekari osagarriak eta beren eskumen-eremuko berraseguru-artekariak.

Horrenbestez, une honetan, **oinarrizko legeriak Erregistroa antolatzeko eta kudeatzeko ezartzen duen eredu berriak berariazko arau-garapena behar du**, Euskal Autonomia Erkidegoko aseguru eta berraseguru banatzaileen administrazio-erregistroa arautzeko, bai eta erregistro horretan izapidetutako prozedurak arautzeko ere.

2. Arauaren helburua:

Planteatutako ekimenaren helburua da EAEko Aseguru eta Berraseguru Banatzaileen Administrazio Erregistroan inskribatutako aseguru- eta berraseguru-banatzaileen jarduera arautzea, araudi autonomikoa Estatuko oinarrizko araudira egokituz. Araudi hori, aldi berean, Europako araudiaren transposizioa da, beren egoitza sozialaren eta jarduera-eremuaren arabera administrazio-erregistroan inskribatuta egon behar duten pertsona fisiko edo juridikoei dagokienez Estatuaren arau horrek aurreikusitakoa betez. Eta hori guztia, erregistro horren antolamenduan eta funtzionamenduan argitasun juridikoa eta administrazioaren aurreikusgarritasuna sartzeko helburuarekin.

3. Konpondu nahi diren arazoak:

Ekimen honen bidez, berariaz arautu nahi da erregistro autonomiko horren antolaketa eta funtzionamendua, eremu horretako aseguru-banatzaileen inskripzioa hartzeko tresna juridiko gisa, eta, EAEn, aseguru-banatzaileen erregulazioa 3/2020 Errege Lege Dekretuaren aurreikuspenetara egokitu nahi da.

Etorkizuneko arauak, halaber, erregistro horri euskarri eman nahi dio, hori sortzen duen erregelamendu-arau autonomiko baten bidez; izan ere, orain arte, egoitza soziala eta eragiketen eremua Euskal Autonomia Erkidegoaren lurraldera mugatzen duten aseguru- eta berraseguru-bitartekariek, beren jarduerak hasi baino lehen, Finantza Politikako Zuzendaritzak daraman **aseguru-bitartekarien, berraseguru-artekarien** eta haien goi-kargudunen **administrazio-erregistro berezian** izena eman behar dute; horren gaikuntza zuzenean dator uztailaren 17ko 26/2006 Estatuko oinarrizko arautik (otsailaren 4ko 3/2020 Errege Lege Dekretuak indargabetua), eta orain arte ez da hura sortzeko eta arautzeko arau autonomiko espezifikorik eman.

4. Egon daitezkeen bestelako aukera erregulatzaileak eta ez-erregulatzaileak:  
  
Aipatutako xedearekin xedapen orokor bat onartzea ez den beste irtenbiderik ezin da eman, estatuko oinarrizko araudira egokitu behar delako, eta, horrela, modu integralean egin ahal izango zaio aurre erregistro autonomikoaren antolamenduari eta funtzionamenduari buruzko alderdien erregulazioari. Beraz, ez da kontsulta honetan planteatutakoen aukera alternatiborik aintzat hartu, erregulatzaileak izan ala ez.

Vitoria-Gasteiz, 2021eko apirilaren 15a.

Finantza Politikako zuzendaria

Sin.: Arantza Larrauri Aranguren